P r e d k l a d a c i a   s p r á v a

	Vláda SR uznesením č. 364 z 25. apríla 2001 schválila rozdelenie a použitie nevyčerpaných prostriedkov určených na elimináciu dopadu sucha z roku 2000 okrem iného aj na riešenie výstavby Základnej školy na ul. Podjavorinskej, Luník IX  v Košiciach, Základnej školy na Novej ulici v Sečovciach, Základnej školy na ul. Ivana Krasku v Trebišove a Materskej školy č. 32 reprofilovanej na Základnú školu Ťahanovce v Košiciach v sume 55,7 mil. Sk s termínom realizácie zo strany ministerstva financií do 15. mája 2001. Uznesením vlády SR č. 395 z 9. mája 2001 schválila ďalšie použitie nevyčerpaných prostriedkov z roku 2000 určených na elimináciu dopadu sucha v celkovej sume 754 806 tis. Sk. Z týchto prostriedkov bola určená čiastka 60 mil. Sk na doplnenie rezervy vlády SR. 

Problematika zabezpečenia financovania výstavby základných škôl v Košickom kraji bola doposiaľ predmetom niekoľkých pracovných stretnutí na rôznych úrovniach, okrem iného aj u podpredsedu vlády SR P. Csákyho a problémom sa už dvakrát zaoberala na svojich rokovaniach aj vláda SR. Boli zvažované viaceré varianty a možnosti zabezpečenia potrebných finančných prostriedkov. Uvažovalo sa s použitím 25 mil. Sk z prostriedkov určených na financovanie akcií pre obce a mestá (zákon SNR č.194/1990 Zb. o lotériách a iných podobných hrách) na dokončovanie objektov ZŠ a ich technickej vybavenosti v rámci bývalej KBV, ďalej bolo uvažované použitie prostriedkov rozpočtovaných v kapitole VPS, účelovo určených na riešenie problémov rómskej komunity a navrhovalo sa aj zapojenie prostriedkov z projektu SAPARD.

Prostriedky schválené vládou na elimináciu dopadov katastrofálneho sucha majú jednoznačne účelový charakter a ich presunutie do ďalšieho roka so zmenou účelovosti je v rozpore s rozpočtovými pravidlami. Použitie prostriedkov v nasledujú-com roku je viazané na prekročenie príjmov štátneho rozpočtu v zmysle zákona o štátnom rozpočte na bežný rok, čo prichádza do úvahy najskôr vo štvrtom štvrťroku rozpočtového roka.

	Výstavba Základnej školy na Luniku IX. sa začala začiatkom mája s harmonogramom prác, kde sa počíta s ukončením akcie do 1. septembra t. r., čím by sa vyriešil pálčivý problém v okrese Košice II. Termín začiatku vyučovania v adaptovanej  škole od 1. septembra 2001 bol prisľúbený  aj p. G. Verheugenovi. 

Vzhľadom na nerealizovateľnosť vyššie uvedených uznesení vlády SR vo vzťahu k zabezpečeniu financovania výstavby základnej školy a k prísľubu dodržania termínu zahájenia vyučovania, 1. september 2001, je potrebné urýchlene rozhodnúť na úrovni vlády SR o zabezpečení zdrojov na financovanie výstavby predmetných škôl. 

	Ministerstvo pôdohospodárstva SR odviedlo nevyčerpané prostriedky určené na elimináciu dopadu sucha z roku 2000 na účet štátnych finančných aktív v celkovej čiastke 354 806 tis. Sk. V súlade s príslušným ustanovením § 49 b, bod 3 zákona NR SR č. 303/1995 Z.z. o rozpočtových pravidlách v znení neskorších doplnkov o použití týchto prostriedkov rozhoduje vláda SR.